विद्रोही लिग खेले बहिष्कार
इटालीको फुटबल संघले सोमबार नयाँ नियम पारित गरेको छ । त्यसअनुसार विद्रोही लिग खेल्ने टिमलाई घरेलु सिरी ‘ए’ खेल्नबाट वञ्चित गरिने छ ।
मिलान — इटालीको फुटबल संघले सोमबार नयाँ नियम पारित गरेको छ । त्यसअनुसार विद्रोही लिग खेल्ने टिमलाई घरेलु सिरी ‘ए’ खेल्नबाट वञ्चित गरिने छ ।युरोपेली सुपर लिग अहिले तत्काल नहुने लगभग तय भइसकेको स्थितिमा संघले यो नियम बनाएको हो । इटालीबाट युभेन्ट्स, इन्टर मिलान र एसी मिलानले त्यस प्रतियोगिता खेल्ने भएको थियो ।दुई मिलान क्लबले प्रतियोगिताबाट नाम फिर्ता लिइसकेको छ । तर युभेन्ट्सले भने अहिलेसम्म प्रतियोगिता नखेल्ने भनेको छैन । यस्तै दुई स्पेनी क्लब रियल म्याड्रिड र बार्सिलोनाले पनि अहिलेसम्म नाम फिर्ता लिएका छैनन् । नयाँ नियमअनुसार फिफा र यूईएफएबाट मान्यता नपाएका लिग खेल्न टिमले इटालीका घरेलु प्रतियोगिता स्वतः खेल्न नपाउने हुनेछन् ।इटालीको फुटबल संघले घरेलु प्रतियोगिता खेल्ने क्लबसँगको अनुबन्धमा पनि नयाँ बुँदा थपेको छ र त्यसअनुसार क्लबले सुरुमै निजी र गैर मान्यता प्राप्त लिग खेल्दैन भनेर सहमती दिनुपर्छ । अप्रिल १६ मा घोषणा गरिएको युरापेली सुपर लिगको नियम अनुसार त्यस प्रतियोगिता खेल्ने टिमले घरेलु लिग पनि खेल्ने बताइएको थियो । घोषणापछि सुपर लिगको चर्को आलोचना भएको थियो । त्यसका समर्थक, फुटबल पदाधिकारी, सरकार तथा खेलाडी सबैले विरोध गरेपछि सहभागी हुने भनिएका १२ मध्ये ९ क्लबले नाम फिर्ता लिएको थियो । त्यसमा इंग्ल्यान्डका ६ ठूला क्लबसँगै एट्लेटिको म्याड्रिड पनि रहेका थिए । इंग्ल्यान्डका क्लबमा म्यानचेस्टर युनाइटेड, म्यानचेस्टर सिटी, लिभरपुल, चेल्सी, आर्सनल र टोटेनहम छन् ।इटालीको फुटबल संघका अध्यक्ष ग्याब्रियल ग्राभिनाले भनेका छन्, ‘अहिले तत्काल कुन कुन टिमले युरोपेली सुपर लिग खेल्नेछन्, त्यसबारे औपचारिक जानकारी छैन । केही क्लबले जोखिम उठाएर यस्तो विद्रोही पृथक लिगमा खेल्न पनि सक्छन् । तर अबदेखि त्यस्तो क्लबले इटालीको घरेलु प्रतियोगिता भने खेल्न पाउने छैनन् ।’